Document ID: /roh_data/filtered/fineweb-2-filterrobots_roh.jsonl.gz/66978

bialas vacanzas da stad
La Scola Sedrun giavischa a tuts bialas e ruasseivlas vacanzas da stad! Nus selegrein puspei da seveser cun vus gliendisdis, ils 19 d'uost 2019.
Las informaziuns pigl onn da scola vegnent anfleis vus sin questa pagina. Il calender vegn actualisaus scochemai ch'ils datums ein avon maun.
finiziun digl onn da scola 2018/19
Culla finiziun digl onn da scola 2018/19 ha ei medemamein giu num prender cumiau da treis persunas d'instrucziun fidadas; quei en persuna da Barla Cavegn, Gelgia Deplaz e Marcus Bearth. Communablamein han els instruiu buca meins che 88 onns alla Scola Sedrun - buca da s'imaginar contas scolaras e cons scolars ch'els han en quei temps astgau accumpignar sin lur via. Per quei motiv ha la Scola Sedrun fatg ina surpresa allas persunas numnadas; igl ei vegniu cantau, resdau e spons beinenqual larmin. Entginas impressiuns da quella finiziun anfleis vus cheu sut.
En quei senn schein in ENGRAZIEL FETG! ad els per tut il prestau duront quels numerus onns e giavischein alla Barla, la Gelgia ed al Marcus da cor tut bien per lur temps suenter la scola e sperein ch'els sappien magari guder in pèr minutas sin lur schischeras e prender la veta dil mintgadi empau pli pacific.
Continue Reading
viadi da primavera dalla 1. & 2. classa
Nies viadi da primavera ha menau nus egl Explorit a Flem. Leu vein nus giugau, termagliau ed experimentau. Suenter gentar vein nus empriu co ei vegn fatg tschugalata e silsuenter era astgau far tschugalata tenor nies gust. Per cletg vevan la Katja ed il Daniel Schmid organisau per nus ina frestgera el bus, schiglioc fuss nossa buna tschugalata luada sin viadi a casa.
Continue Reading
scomi da classa a winterthur
Il scomi da classa cun nos collegas da Winterthur ei ius ella secunda runda. La fin zercladur han las scolaras ed ils scolars dalla 5. e 6. classa astgau passentar treis dis el marcau da Winterthur. Duront quei temps havein nus astgau emprender ina massa davart il marcau da Winterthur e saviu explorar cun agid d'ina cuorsta d'orientaziun il bi marcau vegl. Plinavon han las visetas el Technorama ed el SkillsPark secapescha buc astgau muncar. Beinenqual impressiun da quei project special anfleis vus cheu sut ella gallaria. Bien divertiment!
Continue Reading
viadi da primavera dalla 5. classa
Il mardis ei la 5. classa dalla Scola Sedrun stada communablamein sin viadi culla 5. classa da Mustér. Sin lur viadi han els perscrutau las ruinas dils castials da Vuorz e contemplau quellas inaga pli datier. Entginas impressiuns dil viadi anfleis vus cheu sut.
fotografias dad Aurelia Flepp